Instruction: Fes un resum d'aquest text:

Context:
Un total de 24 persones s'han acollit ja a la llei d'eutanàsia a Catalunya per morir en els darrers sis mesos.
El Govern va iniciar el desplegament de la llei orgànica de regulació de l'eutanàsia a partir del mes de juny, un cop es va aprovar la comissió de garantia i avaluació per fer efectiu el dret a la prestació d'ajuda a morir.
Des de llavors i fins al 30 de novembre, Salut ha rebut un total de 53 sol·licituds, la gran majoria en centres d'atenció primària.
D'aquestes 28 han estat aprovades, amb 4 d'elles pendents encara de realitzar.
Hi ha 14 peticions en curs, i 3 han estat denegades.
També consten 6 casos en què les persones van morir abans de l'eutanàsia.
El primer pas per desplegar la llei a Catalunya va ser la creació de la Comissió de Garantia i Avaluació de Catalunya (CGAC), l'òrgan encarregat de valorar el compliment dels requisits legals i mèdics per obtenir la prestació de l'ajuda per morir.
També exerceix com a òrgan consultiu davant qualsevol qüestió relativa a l'aplicació o efectivitat del dret a la prestació d'ajuda per morir, juntament amb altres òrgans d'expertesa.
D'altra banda, Salut ha dut a terme un programa de formació específic i voluntari al qual ja s'han acollit unes 12.000 persones.
De fet, aquest és un dels agraïments que ha expressat avui el departament.
Així, la secretària general, Meritxell Masó, ha subratllat la importància d'aquest fet, assegurat que permet garantir el dret, així com la seva equitat territorial.
En aquesta mateixa línia, s'ha expressat la directora general d'Ordenació i Regulació Sanitària, Azucena Carranzo, que ha apuntat que es tracta d'un procés "molt dur" per als professionals, i ha recordat que des de Salut s'ofereix "suport emocional" a totes aquelles persones que ho demanin.
Més d'una cinquantena de peticions
Del total de 53 sol·licituds, la major part provenen de la demarcació de Barcelona (39), seguida de Girona (11), Tarragona (3) i Lleida, on no s'ha registrat cap petició.
Pel que fa a les ja realitzades, 18 persones s'han acollit a la llei de l'eutanàsia a Barcelona, 4 a Girona, 2 a Tarragona, i cap a Lleida.
Per altre costat, la mitjana de temps de resolució de les sol·licituds se situa en quaranta-un dies.
Pel que fa als casos denegats, el president de la CGAC, Albert Tuca, ha concretat que en tots ells els pacients eren "competents", però que no es complia l'altre variable "indispensable" en la llei.
Salut també ha afegit que s'han donat dues revocacions, casos on les persones que havien demanat acollir-se a la llei, han canviat d'opinió.
El requisit per sol·licitar l'eutanàsia és patir una malaltia greu i incurable, amb patiment insofrible, o un patiment greu, crònic i impossibilitant, amb patiment insuportable, certificat pel personal facultatiu responsable.
La prestació d'eutanàsia es pot dur a terme al centre de salut o al domicili de la persona.
El procediment de sol·licitud s'inicia quan la persona demana l'ajuda a morir a un professional de la salut, que ha de signar-li el consentiment informat.
El sistema de salut informa per escrit a la persona sol·licitant de les alternatives existents.
El procés de sol·licitud s'acaba amb la resolució definitiva i favorable de la Comissió de Garantia i Avaluació de Catalunya.
En aquest sentit, Tuca ha subratllat la importància de "posar tanta atenció en la persona que ho demana com en la seva família" i ha recalcat "que mai abandonen a ningú, fins i tot en un dictamen no favorable".
Un 0,1% d'objectors de consciència
L'aplicació de la llei a Catalunya ha comportat també la creació d'un registre d'objectors de consciència per l'aplicació de l'eutanàsia.
Ara com ara, consten en aquest registre 90 professionals, un 0,1% d'un potencial de 90.000 professionals de la salut.
La majoria d'objectors (77) són metges, dels quals 57 són de la demarcació de Barcelona, 7 de Girona, 4 de Lleida i 9 de Tarragona.
També consten un total de 12 infermeres, 11 de Barcelona i 1 de Tarragona.
Igualment consta al registre un únic farmacèutic provinent de la demarcació de Barcelona.

Response: Vint-i-quatre persones ja han rebut assistència per morir al seu domicili o en un centre de salut. La Comissió de Garantia i Avaluació de Catalunya és l’encarregada de revisar si es compleixen els requisits d'accés a aquest dret: patir una malaltia greu i incurable, que comporti un patiment físic o psíquic constant inaguantable i que estigui certificada per un metge.


Instruction: Fes un resum d'aquest text:

Context:
Els taxistes han provocat aquest dijous col·lapses puntuals a Barcelona coincidint amb la vaga de 24 hores que s'allargarà fins a les 06.00 h d'aquest divendres.
Als volts d'un quart d'onze del matí mig miler de taxis han sortit en marxa lenta de la Terminal 1 de l'aeroport del Prat donant inici a la protesta programada en el marc de la vaga que celebra el sector per obligar a l'Estat a limitar el nombre de llicències VTC de vehicles de lloguer amb conductor.
En paral·lel, les cues de passatgers per accedir als controls de seguretat han desbordat aquest dijous al matí l'aeroport, amb temps d'espera de dues hores segons han assegurat diversos passatgers.
En el quart dia d'incidències, Aena xifra oficialment l'espera en aproximadament 50 minuts, però nombrosos afectats han assegurat que han fet cua durant gairebé el doble.
Després de celebrar una assemblea a primera hora del matí, els taxistes han decidit fer un circuit circular a marxa lenta entre l'aeroport del Prat i la plaça Espanya per la C-31 i taponar els principals accessos de camions al port de Barcelona amb l'objectiu de col·lapsar "els punts estratègics de Foment" a la ciutat.
Retencions al centre i al port
Al voltant d'un quart d'una del migdia, la comitiva ha arribat a la plaça Cerdà i una vintena de cotxes s'han aturat ocupant dos dels tres carrils de la via, moment en què s'han iniciat les primeres retencions més importants.
Això ha fet que s'hagin viscut alguns moments de tensió entre els vianants que passaven per la zona i els conductors d'altres vehicles, fins al punt que alguns han arribat a escopir els manifestants i els han increpat per col·lapsar una de les vies d'entrada a Barcelona.
Finalment, cap a la una del migdia, els taxistes, que segons les primeres estimacions de la Guàrdia Urbana eren uns 480, han arribat a la plaça Espanya, des d'on han iniciat el camí de tornada cap a l'aeroport del Prat, punt on han iniciat la marxa lenta aquest matí.
D'altra banda, al carrer 3 de la Zona Franca s'ha originat un altre col·lapse de trànsit, ja que els taxistes han intentat tallar els accessos des d'aquest punt, per on entren els camions cap al Port de Barcelona, però la policia els ho ha impedit i les mercaderies han pogut entrar i sortir del recinte portuari.
En un to bel·ligerant, els portaveus del sindicat Elite, el convocant de la vaga, han assegurat que el sector "està en peu de guerra" i que, davant la indiferència de les administracions, a partir d'ara aniran "a sac" amb les protestes per obligar a fer que se'ls garanteixi el futur.
Els taxistes han assegurat que la protesta d'aquest dijous la mantindran "fins que el cos aguanti".
Uber i Cabify en el punt de mira
Tot i que inicialment els taxistes havien especulat amb convertir l'aturada d'aquest dijous en una vaga indefinida, finalment només aturaran 24 hores.
Fins i tot, una de les portes d'accés més apartades i exclusiva per a vols regionals va col·lapsar després que alguns mitjans se'n fessin ressò d'aquesta "porta secreta".
Les cues més importants s'acumulen entre les vuit del matí i les dotze del migdia.
Aquests dies s'han pogut veure moments de tensió, amb passatgers que han increpat els responsables de seguretat.
Els treballadors es queixen d'haver de treballar sota mínims, amb jornades maratonianes que poden enfilar les 16 hores, amb grans episodis de pressió i estrès.
Els responsables de la seguretat denuncien que, des que va entrar la nova concessionària fa un any, s'han produït 30 excedències, més de 35 baixes voluntàries i més de 30 baixes mèdiques per estrès i ansietat.
Aena col·loca noves cintes a l'aeroport
En un context de constants queixes, denúncies i conflictes Aena decideix instal·lar nous trams de cintes per ordenar el recorregut dels passatgers que volen accedir al control de seguretat principal de la terminal T1.
Les cues en els filtres de seguretat de l'Aeroport de Barcelona-El Prat es produeixen des de dilluns passat i estan emmarcades en el conflicte laboral que enfronta als treballadors de Eulen Seguridad amb la seva cúpula directiva.

Response: El sector del taxi ha protagonitzat aquest dijous una concentració entre l'aeroport del Prat i la plaça Espanya, amb motiu de la vaga de 24 hores prevista fins divendres a les sis. L’objectiu, ha sigut col·lapsar les principals vies d’accés al centre de Barcelona per exigir a l’Estat que restringeixi l’alt nombre de llicències d’arrendament de vehicles amb conductor.


Instruction: Fes un resum d'aquest text:

Context:
Els inspectors en cap dels grups de la policia espanyola que van intervenir l’1-O a Barcelona van rebre criteris concrets sobre com actuar als col·legis, sobretot quant a detencions, comunicacions i factibilitat de l’actuació.
Ho han admès avui quan han declarat com a investigats al jutjat d’instrucció número 7 de Barcelona, on han reiterat, com van fer dijous quatre inspectors, que havien rebut l’ordre d’anar als col·legis abans no obrissin i abans de saber si els Mossos d’Esquadra hi actuaven o no.
Aquestes declaracions contradiuen la versió del secretari d’estat del Ministeri de l’Interior espanyol, José Antonio Nieto, i del coronel de la Guàrdia Civil i cap de l’operatiu, Diego Pérez de los Cobos, que sempre han sostingut que no s’havia donat donar cap ordre concreta d’actuació.
Els policies que han declarat van dirigir les operacions al centre educatiu Joan Fuster, a les escoles Trini Jove i Estel, al Projecte Montserdà i Infant Jesús i finalment el que va intervenir a l’escola els Horts i l’institut Joan Boscà.
Els quatre inspectors han declarat d’una manera semblant als seus col·legues de dijous passat, però hi han aportat algun detall més.
Han explicat que el divendres 30 de setembre de 2017 van reunir-se amb el cap de la Unitat d’Intervenció Policial (UIP), els antiavalots de la policia espanyola, el comissari José Miguel Ruiz Iguzquiza, amb indicatiu policial ‘Marte’.
Allà els van passar la llista d’escoles de què s’encarregaria cada grup comandat per un inspector si els Mossos no actuaven.
L’endemà, dissabte, al matí cada inspector va supervisar la situació i les condicions físiques de cada col·legi electoral que li havia estat assignat.
A la tarda es va tornar a fer una reunió amb ‘Marte’ per acabar de donar detalls.
Per exemple, es va ordenar que en general no es fessin detencions excepte en casos molt greus, i s’indicà que les comunicacions es podien fer per telèfon mòbil si la xarxa d’emissora de ràdio se saturava de converses.
Aquests inspectors també han explicat que hi havia ordres genèriques sobre l’ús de la porra per part dels agents.
Així, alguns van dir que es carregués, i alguns altres van indicar que no s’usessin les defenses si no hi havia una agressió directa d’un votant cap a un agent.
Lluís Mestres, advocat de tres víctimes, ha explicat que un dels inspectors ha reconegut que les càmeres subjectives que cada cap de grup portava al pit o al casc es podia apagar i engegar a volunta de l’agent.
Això també contradiu algunes declaracions prèvies.
El jutge instructor ha demanat més d’una vegada totes les imatges disponibles a la policia, però el cos només ha enviat alguns vídeos curts de les actuacions, no pas les actuacions senceres.
La sessió d’avui ha estat la primera en què l’Ajuntament de Barcelona no ha pogut comparèixer com a acusació popular, perquè dijous va ser-ne expulsat, seguint el criteri marcat per l’Audiència de Barcelona.
L’advocada d’Irídia, també acusació popular, Anaïs Franquesa, ha lamentat que justament ara s’unifiquin criteris i s’expulsi el consistori, que és el que més ha impulsat la causa, ‘tot i que ho havia d’haver fet la fiscalia’.
Aquestes declaracions al jutjat d’instrucció número 7 de Barcelona es fan a petició de l’Audiència de Barcelona, que el febrer va demanar que ‘s’aprofundís la investigació’ per esbrinar les ordres concretes que havien emès els responsables de l’operació.
En la interlocutòria, l’Audiència de Barcelona deia que s’havia d’esbrinar si les ordres als agents s’havien donat ‘de manera genèrica o bé des del centre escolar o al voltant en vista de l’aglomeració de persones’ als centres.
Per a l’Audiència, ‘la investigació concreta dels responsables de l’operatiu i de les consignes als agents permetrà a l’instructor de ponderar si l’ús de la força o les ordres donades es va ajustar a la situació plantejada allà o no’.
A més, considera que d’aquesta manera es podrà concloure si a aquests responsables se’ls podien imputar les lesions ocasionades a ciutadans que hi havia als centres.

Response: Els quatre inspectors que han declarat al jutjat per l'actuació de l'1-O han admès que tenien ordres de personar-se als col·legis abans de l’obertura, hi anessin o no els Mossos d’Esquadra. Aquesta declaració es contradiu amb les paraules de Nieto i Pérez de los Cobos que afirmen que no van donar cap ordre concreta d’actuació.


Instruction: Fes un resum d'aquest text:

Context:
Animac 2018, la Mostra Internacional de Cinema d'Animació de Catalunya, organitzada per l'Ajuntament de Lleida i que se celebrarà del 22 al 25 de febrer, acollirà l'estrena a l'estat espanyol de la pel·lícula d'animació aclamada per la premsa internacional 'The Breadwinner', nominada recentment als Oscars i als Globus d'Or com a millor llargmetratge d'animació.
Es tracta d'un film dirigit per l'animadora i cineasta irlandesa Nora Twomey, amb segell de l'estudi d'animació Cartoon Saloon, creadors dels guardonats 'The Secret of Kells i Song of the Sea', i la producció executiva d'Angelina Jolie.
'The Breadwinner' és una història d'apoderament i imaginació de les dones enfront de l'opressió, que celebra la cultura, la història i la bellesa d'Afganistan.
A més, Animac projectarà les pel·lícules 'Loving Vincent' i 'Revolting Rhymes', i el curtmetratge 'Negative Space', totes tres nominades també als Premis de l'Acadèmica de Hollywood d'enguany.
'The Breadwinner', basada en la novel·la best-seller de Deborha Ellis, explica la història de Parvana, una nena d'11 anys que viu amb la seva família en una habitació d'un petit edifici d'apartaments a Kabul, Afganistan, devastat per la guerra el 2001.
Vivint sota el domini talibà, Parvana creix escoltant històries explicades pel seu pare mentre l'ajuda al mercat on llegeix i escriu cartes perquè la gent es guanyi la vida.
Un dia, el seu pare és arrestat, i la vida de Parvana canvia per sempre.
En un moment i lloc on les dones no poden sortir de les seves llars sense homes, la seva família es queda sense algú que pugui guanyar diners o fins i tot comprar aliments.
Per ajudar a la seva família, Parvana decideix tallar-se el cabell i disfressar-se de nena, convertint-se en ls sustentació de la família.
I a pesar que està en perill de ser descoberta, Parvana decideix trobar una manera de rescatar el seu pare.
'The Breadwinner' és una història oportuna i inspirada sobre el poder transcendent de les històries i el seu potencial per unir-nos i sanar-nos a tots.
La seva directora, Nora Twomey, explica que quan li van proposar la idea, va llegir el llibre original de Deborah Ellis i de seguida va tenir clar que volia fer la pel·lícula.
''Crec que llegir sobre Parvana va ser la meva gran inspiració.
Vaig poder veure que seria una pel·lícula bella i reflexiva, i sabia amb quines persones volia treballar per fer-ho.
Crec que per a mi, 'The Breadwinner' va ser una de les úniques experiències en la meva carrera professional en la qual vaig tenir la sensació que necessitava fer aquest projecte''.
Animac 2018 projecta una selecció de 8 llargmetratges aclamats per la crítica
Aquesta 22a edició d'Animac projectarà el premiat llargmetratge Dorota Kobiela i Hugh Welchman Loving Vincent, el primer fet a partir de pintures animades que va estar nominat als Oscars i als Globus d'Or i que va guanyar el premi del públic al Festival d'Annecy l'any passat.
Es tracta d'un film homenatge al pintor Vicent Van Gogh on cada fotograma és un quadre pintat sobre oli.
Els 56.800 fotogrames que componen la pel·lícula són quadres a l'oli pintats, un a un, per nombrosos pintors durant diversos anys, inspirant-se en l'estil del famós pintor holandès.
Una altra de les pel·lícules que es podran veure és la guanyadora al millor llargmetratge del Festival d'Annecy el 2017, 'Lu over the wall', dirigida pel japonès Masaaki Yuasa, que narra la història de Kai, un jove estudiant la vida del qual canvia quan coneix Lu, una sirena.
L'Animac 2018 està dedicat a la música i s'inaugurarà amb l'estrena internacional d''Animació per a les Quatre Estacions de Vivaldi', un film compost de quatre curtmetratges musicals realitzats per quatre grans animadors independents: Anna Budanova, que estarà present en la inauguració, Olga i Priit Pärn, Atsushi Wada i Theodore Ushev, produït per la Tokyo University of the Arts i musicat en rigorós directe per l'Orquestra Simfònica Julià Carbonell de les Terres de Lleida (OJC).

Response: L'Animac serà l’escenari de l’estrena a Espanya de “Breadwinner”. La pel·lícula, nominada als Oscars i als Globus d’Or, narra l’opressió que pateixen les dones a l’Afganistan, al mateix temps que enalteix la cultura del país. En l’edició d’enguany també s’hi podran veure els llargmetratges “Loving Vincent” i “Revolting Rhymes”, i el curtmetratge “Negative Space", tots tres nominats als Oscars.


Instruction: Fes un resum d'aquest text:

Context:
La Mediterrània és una mar gairebé tancada, només l’estret de Gibraltar la comunica amb la resta dels oceans.
Com l’aigua que entra és menys densa, forma un corrent superficial d’uns tres-cents metres de fondària que, a dos quilòmetres per hora, segueix la costa africana fins al Pròxim Orient.
Allà, l’evaporació ha fet augmentar la densitat i l’aigua s’enfonsa.
El corrent retorna seguint les costes grega, italiana i francesa en un circuit invers a les agulles d’un rellotge.
Com a tots els mars, canvis en la temperatura i la densitat generen remolins més locals, que són permanents allà on hi ha accidents geogràfics, canvis de fondària o altres coincidències físiques.
Aquestes variacions locals són semblants a les de l’atmosfera, a fi de comptes són dos fluids que segueixen les mateixes lleis físiques.
Els remolins són ben coneguts pels pescadors, ja que si els corrents distribueixen els nutrients horitzontalment, els remolins ho fan en vertical.
En les columnes d’aigua es generen efectes de convecció pels que pugen sediments rics de minerals, que generen riquesa biològica; i, al mateix temps, aporten matèria orgànica de la superfície cap al fons, on permeten que es desenvolupi la vida en fondària.
La matèria orgànica que se submergeix fins al mar profund trigarà anys en retornar a la superfície; per tant, és crucial quantificar el carboni que s’enfonsa en els remolins per a comprendre les variacions regionals, estacionals i plurianuals en la captació de CO2 pels oceans, i el seu efecte en el cicle del carboni dins el sistema climàtic global.
La Mediterrània és una mar pobra de nutrients, especialment a la conca oriental, que és també la més profunda.
El grup de recerca en Geociències Marines de la Facultat de Ciències de la Terra (UB), en col·laboració amb un equip del Centre Hel·lènic d’Investigacions Marines, quantificaven la matèria orgànica de la columna d’aigua en un dels remolins permanents de la mediterrània d’uns cent quilòmetres de diàmetre, el gir ciclònic de Rodes.
Al sud-de l'illa de Creta hi ha la conca abissal de Ierapetra, que assoleix els 4.285 metres de fondària, ja que forma part d’una falla tectònica.
I, a unes cinquanta milles de la costa, durant tres anys es van prendre dades en la zona afectada pel gir de Rodes.
Una sèrie molt curta, si la comparem amb les sèries meteorològiques, però que va oferir resultats sorprenents: les mesures de 2012 van ser molt superiors (12,2 mg/m2 i dia) a les de l’any anterior i el posterior (menors a 1 mg/m2 i dia).
Què va provocar el pic de 2012?
L’hivern de 2011-2012 va ser extraordinàriament fred, els vents siberians van fer que a Grècia s’enregistressin les temperatures més fredes dels darrers cinquanta anys.
I l’Etna, al seu torn, va entrar en erupció entre el gener i el març de 2012.
De manera que les cendres caigudes van enriquir la zona i van afavorir el creixement de diatomees.
Tot i que el plàncton vegetal està preparat per surar, amb l’adherència de les cendres s’enfonsava ràpidament; en un mes ja era baix de la columna.
I, com el fred homogeneïtza la columna d’aigua, del fons pujaven nous nutrients que permetien el desenvolupament d’una altra floració de fitoplàncton.
I es reiniciava el cicle.
La rapidesa de sedimentació i aflorament va afavorir un intercanvi elevat de nutrients de fondària i carboni atmosfèric, del que de ben segur els organismes abissals, que s’alimenten del que cau, també s’aprofitarien.
La Mediterrània és un bon lloc d’experimentació per als oceanògrafs, ja que la seva petita escala permet comprendre els processos que també ocorren als oceans.
Aquest estudi ha confirmat que el gir de Rodes juga un paper significatiu en el funcionament biogeoquímic de la mar Mediterrània oriental en generar un «oasi en un desert marí».
I fa créixer la hipòtesi de la «paradoxa mediterrània»: allà on sembla que l’entorn és molt pobre, determinades circumstàncies poder fer que floreixi la vida.

Response: L’hivern del 2012, especialment fred, la temperatura del mar va descendir i les cendres volcàniques de l’Etna va augmentar-ne la seva densitat. Aquesta conjunció va generar remolins, que van ajudar a transportar molt ràpidament matèria orgànica de la superfície a les fondalades marines. A Aquesta conclusió han arribat investigadors de la UB i del Centre Hel·lènic d’Investigacions Marines.


Instruction: Fes un resum d'aquest text:

Context:
La recepció oficial a Washington que l'organització de l'Smithsonian Folklife Festival ha donat aquesta passada nit amb les delegacions de Catalunya i Armènia no ha acabat bé.
Els discursos de contingut enfrontat del president de la Generalitat, Quim Torra, i l'ambaixador espanyol als EUA, Pedro Morenés, i la tensió política viscuda a l'interior ha acabat amb la delegació catalana d'artistes convidats escridassant l'ambaixador i clamant per la llibertat dels "presos polítics" i abandonant l'acte en ple, amb Torra al capdavant.
A la sortida, el president ha denunciat que Morenés havia fet un discurs "ofensiu" per a ell i "per al país" per haver-lo "titllat de mentider i posat en qüestió l'existència de presos polítics". i és que Torra havia dedicat part de la seva intervenció a parlar, justament, de la situació dels independentistes que estan a la presó o a l'estranger.
Segons ha explicat a l'ACN la delegació catalana, després del torn d'Armènia, a la recepció ha intervingut Torra, que ha fet un discurs en la mateixa línia que darrerament acostuma a donar, explicant que Catalunya viu una situació "de repressió" i amb "presos polítics i exiliats".
La intervenció, fortament aplaudida pels assistents catalans membres dels grups i entitats que participen al festival, ha acabat amb la delegació de Catalunya cantant Els Segadors de forma espontània.
Just després, l'ambaixador espanyol ha iniciat la seva intervenció pública, i ha començat a arrencar algun xiulet i algun crit d'alguns assistents en escoltar que intentava rebatre els arguments explicats per Torra.
Però la situació s'ha fet insostenible quan, segons el propi president, Morenés l'ha acusat de "ser un mentider" i ha negat que cap a Espanya hi hagi ningú a presó per motius polítics.
Ha estat aleshores quan la delegació catalana de participants al festival l'ha escridassat fortament, han cridat "llibertat presos polítics" i han boicotejat el final de la intervenció de Morenés.
Ha estat en aquest punt quan Torra i tota la delegació catalana han decidit marxar de l'acte en protesta pel que estaven escoltant.
L'ambaixador, per la seva part, quan ha finalitzat, s'ha acomiadat de l'organització i ha sortit del Museu d'Història Africana de l'Smithsonian on es feia la recepció, privada i sense accés a la premsa.
A fora, Torra s'ha reunit amb la delegació que havia abandonat l'acte, mentre el rebien amb crits de "president, president" i "llibertat presos polítics".
Els participants, fortament emprenyats pel discurs de Morenés, han aixecat un pilar i han interpretat balls i cançons tradicionals davant Torra.
Poc després, el president ha tornat a entrar per acomiadar-se dels organitzadors, explicar els motius del que havia passat i abandonar definitivament l'edifici.
"És intolerable"
A la sortida de l'acte, Torra, en declaracions a l'ACN, ha explicat la seva versió dels fets i, després d'admetre que ell havia parlat dels "presos polítics" a la seva intervenció, ha denunciat que l'ambaixador "ha fet un discurs insultant".
"Ha estat ofensiu per a mi, perquè m'ha titllat de mentider, i per al país, perquè ha posat en qüestió l'existència de presos polítics i ha dit que fèiem activitats que no es corresponien", ha comentat.
Això ha semblat "intolerable a Torra" i per això ha decidit marxar de la recepció.
"L'Estat espanyol s'equivoca molt en un dia com avui, dur per als catalans amb la sentència del Suprem, amb un dirigent del PP titllant de feixistes els Jordis", ha afegit valorant les paraules de Morenés.
És per això que Torra ha fet "una crida al president espanyol i per preguntar-li si el discurs de l'ambaixador ve de Madrid i si ell, el ministre d'Exteriors i el PSOE comparteixen el discurs de sis folis que ja tenia preparat i escrit per a titllar-los de mentiders i continuar falsejant la història del que passa a Catalunya".
"Demano la dimissió immediata de l'ambaixador, perquè el grau d'insult al que hem arribat no el podem tolerar i m'agradaria que el govern espanyol també fes pública la seva protesta", ha conclòs per reclamar una ràpida intervenció de Pedro Sánchez i el seu executiu.

Response: En la recepció que ha tingut lloc aquesta matinada el president de la Generalitat ha demanat llibertat per als presos polítics. Aquestes paraules no han agradat a l'ambaixador espanyol als Estats Units, Pedro Morenés, que ha aprofitat la seva intervenció per acusar Torra de mentider. En aquest moment la delegació catalana ha marxat de l’acte escridassant a Morenés.


Instruction: Fes un resum d'aquest text:

Context:
Els governs català i valencià es preparen per a rebre uns 3.500 refugiats durant les setmanes vinents.
D’una banda, la setmana passada el govern valencià va anunciar que endegava una xarxa d’acolliment per a atendre uns 1.500 refugiats.
D’una altra, el govern del Principat ha explicat que, juntament amb els ajuntaments, es preparen per a rebre unes 2.000 refugiats abans de tres mesos.
Però és una xifra que pot augmentar, segons que ha explicat la vice-presidenta, Neus Munté.
Munté també ha dit que l’estada dels refugiats que arribin ha de ser ‘llarga’.
L’objectiu és donar a tots els acollits una integració plena al sistema sanitari i, als menors en edat escolar, també a l’educatiu.
La Generalitat i els municipis estudien la millor manera de coordinar aquest ajut.
La idea inicial és que la primera fase de l’acollida es faci a través de la xarxa d’albergs i, en la segona, més estable, els facilitin un habitatge.
Les famílies podrien ajudar en tasques d’acompanyament, supervisats per professionals.
La vice-presidenta i consellera de Benestar i Família, Neus Munté, i la batllessa de Barcelona, Ada Colau, han presidit avui la reunió al Palau de la Generalitat amb les principals entitats i organitzacions del tercer sector que contribuiran en l’acolliment.
Durant la reunió s’ha acordat d’exigir al govern espanyol ‘que prengui una posició sobre el nombre total de persones’ que vol acollir l’estat espanyol, que faci ‘públics’ els recursos que la Unió Europea hi destinarà i que agiliti el tràmit de les peticions d’asil als ciutadans que l’han demanat aquests darrers mesos.
L’altra gran part de la reunió ha estat destinada a coordinar les administracions i les entitats per decidir com es gestiona l’acolliment de sirians.
Fins la setmana vinent, quan es reuniran els caps d’estat de la Unió Europea, no se sabrà quants refugiats rebrà l’estat espanyol i, per tant, quants en vindran a Catalunya, però segons Munté les primeres estimacions són de dues mil persones.
El paper de les famílies tampoc no s’ha definit.
Munté ha indicat que les famílies havien de comunicar la disposició a col·laborar per mitjà dels ajuntaments.
Tindran un paper d’acompanyament per facilitar la integració dels acollits, que supervisaran els professionals.
En casos de menors que arriben sense els pares, les famílies podrien esdevenir un instrument per acollir-los.
Però d’entrada, el departament de Benestar i Família diu que s’ha d’actuar amb cautela abans de decidir que una família acabi obrint les portes als refugiats per un temps tan llarg i indefinit.
Segons la batllessa de Barcelona, més de dues mil famílies ja s’han inscrit en la llista de voluntaris.
Això, diu la batllessa, ‘demostra la solidaritat del poble català i de Barcelona’ i ha estat clau per empènyer les administracions a actuar.
1.500 refugiats al País Valencià
A més, aquesta setmana començarà a dissenyar, juntament amb més administracions i entitats socials, una xarxa més gran d’acolliment.
Ahir la vice-presidenta del govern valencià, Mónica Oltra, va dir que es podrien arribar a acollir 1.500 refugiats.
Oltra va informar divendres que disposen d’un pressupost inicial de més de 620.000 euros per a atendre refugiats i que els albergs disponibles són els d’Alboraig, Benicàssim, Piles, la Florida, Benicarló, Jaume I de Castelló i Xera.
El govern espanyol deixa a les mans de la UE la quota d’acollida de refugiats
El govern espanyol deixa a les mans de la Unió Europea el percentatge de refugiats de Síria que l’estat espanyol assumirà durant les setmanes vinents.
Ho ha dit el secretari d’estat al congrés espanyol, José Luis Ayllón, que ha explicat que la xifra definitiva la farà pública segurament dimecres el president de la Comissió Europea, Jan Claude Junker, durant el debat de política europea.
‘No es tracta d’un debat de números, sinó de persones que busquen a Espanya la seguretat que no tenen als seus països’, ha remarcat.

Response: Tant el govern català com el valencià estan treballant en una xarxa d’acolliment per rebre uns 3.500 refugiats sirians; 2.000 i 1.500 respectivament. L’objectiu és que tots els refugiats puguin accedir al sistema de salut i que els menors d'edat puguin ser escolaritzats. A Barcelona, més de 2.000 famílies ja s'han inscrit com a voluntàries.


Instruction: Fes un resum d'aquest text:

Context:
El Departament de Justícia vol reduir l'espera per complir mesures penals alternatives (MPA).
Actualment a Catalunya, els condemnats a aquest tipus de penes han d'esperar un any i mig (18 mesos) per complir-les i l'objectiu és rebaixar aquest temps a quatre mesos.
En el vintè aniversari de la implantació de les MPA, el conseller Carles Mundó ha anunciat un increment pressupostari del 12% de cara al 2017 per atendre els més de 14.000 condemnats anuals.
El pressupost total passaria de 6,5 milions d'euros a 7,2.
En l'acte que ha tingut lloc al CaixaForum de Barcelona, el conseller ha recordat que la reincidència de les persones a qui els jutges apliquen aquest tipus de penes és del 10%, mentre que la xifra creix a més del 30% en el cas dels condemnats a presó.
"Eviten la comissió de nous delictes i, per tant, fan que la nostra societat sigui més segura", ha insistit Mundó.
I ha justificat la reducció del temps d'espera perquè "la justícia, quan és ràpida, és més justa".
De 7.000 penats en llista d'espera a 4.000
La Generalitat destina uns 5,5 milions d'euros a la formació de les entitats acollidores de treballs en benefisi de la comunitat o altres tipus de MPA i als salaris del centenar de tècnics que supervisen els condemnats.
Actualment hi ha uns 7.000 condemnats esperant per complir la pena, que han d'esperar una mitjana de 200 dies i un màxim de 18 mesos.
Amb l'increment del pressupost fins als 6,2 milions es preveu reduir la llista d'espera el 2018 a 4.000 condemnats i un temps màxim d'espera de quatre mesos.
L’execució de les mesures penals alternatives es fa amb la col·laboració de més de 1.700 entitats sense afany de lucre, unes 500 de les quals són ajuntaments i altres administracions públiques, que acumulen el 65% dels condemnats.
Actualment hi ha prop de 7.000 condemnats a mesures penals alternatives i més de 8.800 interns als centres penitenciaris catalans.
En total, hi ha 6.000 places per realitzar treballs en benefici de la comunitat, i durant el 2015 es van fer 1.300 tractaments psiquiàtrics i 1.100 cursos de formació.
Els delinqüents que realitzen MPA són en un 71% condemnats per delictes de trànsit i un 20% per violència domèstica, però també hi ha condemnes per furts, robatoris o amenaces.
Normalment són penes inferiors a dos anys de presó que se substitueixen aquest tipus de mesures, o fins a cinc anys de presó amb l'obligació de realitzar també un procés terapèutic de desintoxicació de drogues, si escau.
El 80% de les MPA són treballs en benefici de la comunitat, i la resta consisteixen en l'obligació de participar en programes formatius sobre violència, educació viària o sexual, o tractament per deixar les drogues.
Alt grau d'efectivitat a Catalunya
La comparació de la reincidència amb la resta de països europeus que registren aquesta dada indica que el grau d'efectivitat de les mesures penals alternatives de Catalunya és superior al d'Holanda, el Regne Unit, Finlàndia, Dinamarca, Noruega, Suècia i Itàlia, que superen el 18% i arriben al 41% en el cas d'Holanda.
No obstant, no existeix cap registre públic que permeti comparar la dada catalana amb la de la resta de l'Estat espanyol.
REINCIDÈNCIA DELS CONDEMNATS A MESURES PENALS ALTERNATIVES A EUROPA
Reincidència dels penats a mesures penals alternatives a Europa
Create bar charts
Després de donar aquestes dades, Mundó ha destacat que són positives perquè suposen menys reincidència dels penats, els mantenen dins del seu entorn familiar, social i laboral, i suposen un cost menor per a l'administració.
En aquest sentit, ha remarcat que les MPA no són "un privilegi" i que l'administració ha de treballar per fomentar-les entre els jutges, ja que, són ells qui en decideixen l'oportunitat tot i que l'execució depèn de Justícia.
A l'acte també hi ha assistit el fiscal superior de Justícia de Catalunya, José María Romero de Tejada, que ha demanat pensar també en les víctimes a l'hora d'imposar mesures penals alternatives; la directora general d'Execució Penal a la Comunitat i de Justícia Juvenil, Pilar Heras, el director de l'Àrea d'Integració Social de la Fundació La Caixa, Marc Simón, i la jutgessa degana de Barcelona, Mercè Caso.

Response: El conseller Carles Mundó ha anunciat que s’augmentarà la inversió fins als 7,2 milions d’euros per reduir la llista d’espera dels condemnats a complir mesures penals alternatives dels actuals divuit a quatre mesos. La majoria dels 14.000 condemnats anuals, fan treballs en benefici de la comunitat, però també reben formació sobre violència, educació viària o sexual o programes de desintoxicació.


Instruction: Fes un resum d'aquest text:

Context:
Augmenten fins a 87 els cadàvers de gossos i gats localitzats pels Agents Rurals a una zona boscosa de cala Salionç, a Tossa de Mar (Selva).
Segons informa el cos, l'indret on es trobava el dipòsit està situat a la part posterior d'un xalet propietat d'un familiar de la veterinària de Vidreres Natàlia Ràfols, inhabilitada per mala praxi i condemnada a pagar una multa.
Una patrulla d'Agents Rurals, alertats per la forta olor, va descobrir els residus el gener passat mentre feia un recorregut a peu.
Els animals, que es trobaven dins bosses de forma individual, estaven en diferents estats de descomposició.
Els agents van identificar les bosses –la majoria contenien gossos-, van fer un rastreig amb detector de microxips (19 animals tenien l'identificatiu) i van traslladar els cadàvers a un centre d'incineració.
La fiscalia especialitzada en Medi Ambient ha obert diligències contra la veterinària per delictes de desobediència, falsificació documental i estafa.
En un primer moment, els Agents Rurals van fer un rastreig superficial a la zona amb un lector de microxips que va permetre obtenir tres lectures.
Gràcies a això, van poder localitzar dos propietaris de gossos que van explicar que havien portat el seu animal malalt a la veterinària Natàlia Ràfols i que, després de morir, ella mateixa s'havia fet càrrec de la gestió del cadàver.
Ara, però, s'ha descobert que els residus dels animals van acumular-se a la finca on la mare de la veterinària té un xalet, en una zona boscosa a cala Salionç de Tossa de Mar (Selva).
La retirada dels cadàvers es va fer a mitjans de febrer amb la col·laboració de l'Ajuntament, la Policia Local i el Consell Comarcal de la Selva.
La fiscalia especialitzada en Medi Ambient ha obert diligències contra la veterinària per delictes de desobediència, falsificació documental i estafa.
En paral·lel, els Agents Rurals l'han denunciat per la via administrativa per gestió incorrecta de residus.
Expulsada del Col·legi de Veterinaris i inhabilitada fins al 2020
Des del Col·legi de Veterinaris de Girona han qualificat aquests fets com a "molt greus" i han anunciat que tenen previst personar-se com a acusació particular quan el cas arribi als jutjats.
Volen defensar "el bon nom i la professionalitat" dels 500 veterinaris que el col·legi té com a socis.
"Ja hem esgotat la via administrativa; l'últim pas ha estat l'expulsió, que la junta va decidir l'octubre passat.
La veterinària va presentar un recurs contenciós que ara queda pendent de resoldre's per la via administrativa", ha explicat el seu president, Bernat Serdà.
Així mateix, recorda que Ràfols està inhabilitada fins al 2020 i confia que arran d'aquests fets es "faci justícia" i que ja no pugui continuar atenent pacients.
I és que el Col·legi assegura que Ràfols fins fa pocs dies encara estava atenent animals malgrat estar inhabilitada.
Segons Serdà, els han arribat queixes de clients per no haver rebut una bona atenció.
"Es tracta de casos de ferides infectades o de posar un xip però no donar-lo d'alta", detalla el president.
Són dues o tres les últimes que han rebut, afegeix, però "suficients" per saber que continua treballant.
Serdà també subratlla que no poden fer res més com a col·legi i que l'únic que els queda és informar els afectats perquè ho denunciïn als Mossos d'Esquadra.
El president també ha fet referència a la mala gestió dels residus i explica que a molts clients els deuria cobrar la incineració i la gestió del cadàver.
"Posar-los en una bossa no era el que havia de fer i això demostra que de gestió n'ha fet ben poca", conclou.
Natàlia Ràfols va ser condemnada el 10 d'octubre del 2016 per un delicte de desobediència a l'autoritat a pagar una multa de 900 euros.
El Jutjat Penal número 3 de Girona la va condemnar per operar gossos malgrat estar inhabilitada per part del Col·legi de Veterinaris per mala praxi.

Response: El passat mes de gener una patrulla va trobar les bosses de 87 cadàvers de gossos i gats amuntegades a la part posterior d’un xalet. Gràcies als microxips, els Agents Rurals van arribar fins a una veterinària de Vidreres que ja havia sigut inhabilitada per actuar amb negligència. La fiscalia ha obert diligències contra ella per estafa, falsedat documental i desobediència.


Instruction: Fes un resum d'aquest text:

Context:
La Llibreria Serret de Vall-de-roures (Matarranya), que promou des de fa temps el foment de la literatura vinculada al territori i al món rural, ha presentat la segona edició del premi Terra de Cruïlla que impulsa en col·laboració amb la Fundació Carulla i el Museu de la Vida Rural de l'Espluga de Francolí (Conca de Barberà), amb qui han signat un conveni.
L'emblemàtica llibreria del Matarranya també ha signat un conveni amb Òmnium Ebre per compartir avantatges entre els socis de l'entitat cultural i els socis del Club de lectura Serret que s'ha creat per "salvar" la llibreteria.
Tots plegats, junt amb l'Ajuntament d'Ulldecona, impulsen el Fòrum de Literatura del Món Rural que es celebrarà al municipi del Montsià el 15 de març.
El Premi Serret-Terra de Cruïlla, que es convoca cada dos anys, vol fomentar la producció literària relacionada amb el territori i el món rural.
Per al propietari de la Llibreria Serret, Octavi Serret, "la literatura rural és realment la base per recuperar els valors dels mons rurals" i ha defensat que es potenciï "la creació literària" perquè faci "d'aparador cap enfora" de tot allò que passa al territori, en aquest cas, en l'entorn lligat a l'antiga diòcesi de Tortosa, considerat el cor dels Països Catalans i que emmarca part del País Valencià, Aragó i Catalunya.
En la primera edició del premi Terra de Cruïlla es van presentar 150 obres en tres categories.
Aquest any, es pot participar en les categories de narrativa i assaig i està oberta la inscripció fins al 26 de maig.
L'obra premiada rebrà una dotació econòmica de 1.500 euros, atorgada pel Museu de la Vida Rural de la Fundació Carulla, la publicarà l'editorial Barcino i el jurat que l'escollirà està format per Emigdi Subirats, Silvestre Hernández, Albert Pujol, Carme Martí i Jordi Llavina.
Justament Octavi Serret i Carles Duarte, president de la Fundació Carulla, han signat un conveni de col·laboració, en un acte de presentació dels premis, aquest dimecres, a la seu del Col·legi de Periodistes de les Terres de l'Ebre a Tortosa.
Serret ha fet una crida a la participació.
"Ens interessa donar a conèixer els valors i la nostra manera de fer per la literatura", ha apuntat el llibreter.
Per la seva part, Duarte ha defensat que defensar l'aspecte rural en el món literari no està desfasat.
"Ens sembla del tot oportú, esperançador i ple de sentit, en un món globalitzat, donar la veu d'allò que és local, fruit del diàleg de l'ésser humà i l'espai on està arrelat, des de punt de vista de la creació de talent i entenent que la literatura rural té singularitat, força i capacitat de commoure i interessar, i aconseguir lectors que se sentin propers a la realitat que s'hi descriu", ha apuntat el president de la Fundació Carulla.
Per a Duarte, també és important el concepte de "cruïlla".
"És un territori de connexió.
Ha de ser viscut i experimentat com un pont, com una porta que uneix mirades diferents i perspectives diferents, realitats comunes on podem confluir", ha apuntat.
"En interessa que la realitat humana associada a les terres d'aquest Tossal del Rei emergeixi.
Des de la fundació Carulla entenem que cal posar-ho en evidència", ha afegit.
Fòrum i educació rural
L'avantsala dels premis Terra de Cruïlla serà el Fòrum de Literatura del Món Rural que es farà a Ulldecona el mes vinent, el 15 de març.
La jornada es dedicarà al matí als xiquets.
Un centenar d'escolars de diversos cursos d'Ulldecona i també de Godall coneixeran les oliveres mil·lenàries de l'Arion on se'ls exposarà la importància etnogràfica i alimentària del món rural i gaudiran d'una representació de la tortosina Pilar Cugat amb la qual, a través de sons medievals, coneixeran un cant molt especial a les oliveres.
També es faran lectures de clàssics rurals i presentacions d'algunes obres.
A la tarda escriptors de diversos entorns rurals debatran a l'entorn d'una taula rodona.
Hi seran Pep Coll, Mercè Ibars, Joan Todó i Jesús Maria Tibau.
Col·laboració amb Òmnium
També s'ha signat aquest dimecres un conveni entre la Llibreria Serret i Òmnium Ebre.
Com ha explicat Josep Moragrega, president d'Òmnium Ebre, es pretén que els socis vinculats al Club de Lectura Serret (CLS) i els socis de l'entitat cultural comparteixin avantatges i descomptes en parts específiques dels programes "més oberts".
"Ser la perifèria de la perifèria té desavantatges però també et fa veí de la perifèria de la perifèria d'altres territoris i crear una permeabilitat a la frontera que es fàcil de traspassar", ha descrit Moragrega.
El CLS s'ha creat aquest mes de febrer per captar socis a la llibreria de Vall-de-roures i evitar que hagi de retornar al seu origen de papereria i abandonar la venda de llibres.
Serret ha destacat que la resposta a la crida per "salvar-la" ha estat molt bona perquè s'han subscrit una quarantena de socis en poques setmanes.

Response: Aquesta iniciativa biennal vol donar visibilitat a les obres literàries centrades en l’àmbit rural. Hi col·laboren la Fundació Carulla i el Museu de la Vida Rural de l'Espluga de Francolí. A més, totes aquestes entitats, juntament amb Òmnium Ebre i l'Ajuntament d’Ulldecona, han impulsat la celebració del Fòrum de Literatura del Món Rural, el 15 de març al mateix municipi.


Instruction: Fes un resum d'aquest text:

Context:
El director general d'Acuamed, Francisco Javier Baratech, s'ha desplaçat a Flix (Ribera d'Ebre) en persona per presentar els resultats dels estudis dels organismes especialitzats, CIEMAT i TRAGSA, que han verificat que la descontaminació de l'embassament no ha acabat.
Queden 79.300 metres cúbics de material per extreure, menys del 10% dels fangs tòxics localitzats.
D'aquests, només 33 tones són de material contaminat, la meitat de DDT.
Els terminis de finalització del projecte encara no estan tancats perquè cal esperar si l'empresa adjudicatària de les obres, Fomento de Construcciones y Contratas, prorroga el contracte o es resol i es torna a adjudicar.
Baratech ha assegurat que, inclosa la neteja de l'aigua, la descontaminació ha d'estar completa abans de dos anys.
La societat estatal Acuamed també garanteix que es controlarà el tablestacat de confinament per assegurar que no hi ha filtracions de contaminació a l'aigua del riu l'Ebre.
El director general d'Acuamed, Francisco Javier Baratech, s'ha reunit amb l'alcalde de Flix, Marc Mur, i el delegat del Govern a les Terres de l'Ebre, Xavier Pallarès, per explicar els resultats dels estudis sobre el grau de descontaminació de l'embassament del municipi, que han elaborat els organismes especialitzats CIEMAT (Centre d'Investigacions Energètiques, Mediambientals i Tecnològiques) i TRAGSA (Empresa de Transformació Agrària).
Els anàlisis van ser encarregats pel nou Consell d'Administració d'Acuamed, al juliol de 2016, i s'han acabat aquest mes de gener.
Com ha ratificat Baratech, l'actuació de descontaminació del pantà de Flix no ha acabat i seguirà fins "poder culminar l'obra amb totes les garanties pertinents".
Amb el mostreig s'ha quantificat el material d'origen industrial que encara hi ha al fons de l'embassament analitzant un total de 262 mostres del fons del recinte confinat i de l'exterior, per tenir elements de contrast.
La carga contaminant està ubicada en sis localitzacions diferenciades i té un volum total de 79.300 metres cúbics, una xifra que s'aproxima als 100.000 metres cúbics que va denunciar la Generalitat.
D'aquest material pendent que s'ha de treure, 33 tones són material contaminant, dels quals gairebé la meitat és DDT, però també hi ha mercuri.
Nou contracte d'obra
Amb l'estudi resolt, s'ha instat a l'empresa adjudicatària, la UTE formada principalment per Foment de Construccions y Contratas (FCC), a acabar els treballs a partir d'una pròrroga del contracte o, si es neguen, a resoldre la licitació i fer una nova adjudicació.
El compromís és que les obres seguiran endavant aquest 2017, es reubiqui la draga i es torni a activar la planta de tractament dels fangs tòxics.
Pressupost garantit
Per altra banda, Baratech no ha descartat que el procés d'arbitratge i la investigació judicial del cas Acuamed pugui fer variar el pressupost dels treballs, de més de 138 milions d'euros, la inversió més gran feta en una obra de descontaminació a Espanya.
"Es veurà si influeix al pressupost, però no serà un problema econòmic allò que limiti les condicions de l'obra", ha dit.
Tampoc es pateix pels fons europeus amb què es cofinancien els treball perquè encara queden dos anys de termini, en els quals el director general d'Acuamed ha garantit que la neteja estarà acabada, inclosa la de l'aigua.
Vigilància al mur de confinament
El director general d'Acuamed ha remarcat el compromís d'acabar la descontaminació del pantà de Flix en el menor temps possible i amb totes "les garanties tècniques, ambientals i de seguretat".
De fet, ha assegurat que es farà una vigilància extrema del tablestacat de confinament de la zona contaminada, davant les advertències dels experts i exresponsables d'obra que es tracta d'una estructura creada amb caràcter provisional.
Baratech ha insistit que hi ha un doble mur de confinament que garanteix la seguretat aigües avall de l'Ebre però que es corregirà qualsevol anomalia que es pugui detectar.
"L'estat del tablestacat és saludable i no hi ha perill immediat de qualsevol trencament.
Això pot canviar en qualsevol moment però estarem molt vigilants", ha apuntat el director de la societat estatal.
Treball coordinat de les tres administracions
L'alcalde de Flix, Marc Mur, ha destacat que el compliment dels terminis de presentació de l'estudi i la visita de Baratech a Flix és un símptoma de la normalització del treball coordinat projecte entre el govern espanyol, el govern de la Generalitat i el consistori.
Mur ha aprofitat per convidar l'administració estatal a participar en la Comissió de Seguiment d'Experts que es constitueix, justament, aquest dijous, a Flix.
"Entenem de la conveniència i l'interès que s'incorporin representants de l'organisme estatal que el govern de l'Estat consideri".
La petició s'ha fet en persona al director general d'Acuamed i s'enviarà per escrit a la direcció general de l'Aigua, al Ministeri de Medi Ambient.
El delegat del Govern a les Terres de l'Ebre, Xavier Pallarès, també s'ha mostrat satisfet per les garanties que ha donat Acuamed que l'obra es finalitzarà.
"Volem transmetre un missatge de tranquil·litat.
El problema es resoldrà el més aviat possible i es resoldran tots els projectes de restitució pendents aigües vall de l'Ebre", ha dit Pallarès.
"Les coses es faran i es faran bé", ha afegit".

Response: El director general de l'empresa que s'encarrega de netejar els fangs tòxics del pantà de Flix, Francisco Javier Baratech, ha reconegut que encara s’han d’extreure uns 80.000 metres cúbics de material contaminat, xifra que representa un 10% dels fangs tòxics. L'inici de les obres està pendent d'arribar a un acord amb l'antiga empresa adjudicatària, Fomento de Construcciones y Contratas.


Instruction: Fes un resum d'aquest text:

Context:
Milers de persones amb banderoles d'Espanya han fet crits aquest dilluns a favor del rei Felip VI i visques a Espanya durant la tradicional desfilada militar que ha tingut lloc al centre de Madrid presidida pel monarca i amb la presència del president espanyol, Mariano Rajoy, la plana major del seu govern i de les institucions espanyoles.
Entre altres hi han estat presents el president del Tribunal Constitucional, Francisco Pérez de los Cobos, i el del CGPJ, Carlos Lesmes, que han mantingut una llarga conversa amb el ministre Catalá.
El president de la Generalitat, Artur Mas, no hi ha assistit novament -no ho ha fet mai- com tampoc el president basc, Iñigo Urkullu, i la de Navarra, Uxue Barkos.
Ha estat la segona desfilada presidida pel rei Felip VI i a més dels ministres i els representants de les institucions també hi ha estat present el líder del PSOE, Pedro Sánchez, que l'ha seguida molt a prop de la diputada d'UPyD Rosa Díez.
Conversa amb Catalá
Abans de l'arribada del monarca, els màxims representants del CGPJ i del TC han mantingut una llarga conversa amb els presidents del Congrés i del Senat, Jesús Posada i Pío García Escudero, a la que posteriorment s'ha afegit el ministre de Justícia, Rafael Catalá i la vicepresidenta del govern espanyol, Soraya Sáenz de Santamaría.
La conversa entre Catalá i Lesmes ha continuat després de l'arribada del monarca, ja amb la desfilada en marxa, des dels seus llocs a la tribuna reservada als ministres i representants de les institucions de l'Estat.
La desfilada ha tingut lloc a tres dies de la declaració del president de la Generalitat, Artur Mas, davant el Tribunal Superior de Justícia de Catalunya (TSJC) per l'organització de la consulta del 9-N.
Els nous presidents autonòmics s'estrenen a la Hispanitat
Sí que han estat presents a l'acte altres presidents autonòmics que s'han estrenat al càrrec després de les eleccions del mes de maig, com el president del País Valencià, Ximo Puig; la de les Balears, Francina Armengol; el de Castella-La Manxa, Emiliano García Page; el d'Aragó, Javier Lambán, i la de Madrid, Cristina Cifuentes.
La presidenta andalusa, Susana Díaz, hi ha assistit per tercera vegada.
3.400 militars
Enguany a la desfilada hi han participat 3.400 militars i guàrdies civils, així com 48 vehicles i 53 aeronaus.
El rei Felip VI l'ha presidida des de la plaça Neptuno de Madrid juntament amb la reina Letícia i la princesa Leonor i la infanta Sofia.
Entre les novetats la presència dels avions que participen en missions internacionals a Àfrica i el Mediterrani, com l'avió P-3 Orion que és utilitzat per detectar embarcacions d'immigrants il·legals i fer tasques de vigilància a l'Índic contra la pirateria.
També el Boeing 707 i els Falcon que van traslladar a l'Estat els afectats pel virus de l'ebola.
La cabra 'Pablo'
Com cada any, ha desfilat la Legió amb el seu pas ràpid i la seva mascota, una cabra que aquest any té com a nom "Pablo", segons han informat fonts del Ministeri de Defensa.
Fernández Díaz, amb ulleres de sol
Una de les imatges comentades de la desfilada ha estat el fet que el ministre de l'Interior, Alberto Fernández Díaz, lluís ulleres fosques.
Cap altre membre de l'executiu ni de la tribuna en portava, i no han transcendit els motius pels que les ha utilitzat.
Recepció posterior
La recepció posterior que Felip VI ofereix al Palau Reial també està marcada per absències i nous convidats.
El líder de Podem, Pablo Iglesias, ha declinat la invitació formal per assistir-hi, adduint que la seva presència és "més útil en la defensa dels drets i la justícia social" al país que no pas a "aquest tipus d'actes".
Sí que està previst que hi participi el president de C's, Albert Rivera, que s'hi estrena malgrat que és el líder d'un partit extraparlamentari al Congrés.
També la nova alcaldessa de Madrid, Manuela Carmena.
La festivitat del Dia de la Hispanitat al 12 d'octubre es va establir el 1987 per "recordar de forma solemne moments de la història col·lectiva que formen part del patrimoni històric, cultural i social comí, assumit com a tal per la majoria dels ciutadans".

Response: Madrid ha tornat a acollir la tradicional desfilada militar del 12 d’octubre. L’acte l’ha presidit el Rei Felip VI, qui ha estat acompanyat de Mariano Rajoy, membres destacats del govern espanyol i d’altres institucions com el president del TC i el del CGPJ. També hi han assistit el líder del PSOE i la diputada d'UPyD Rosa Díez.


Instruction: Fes un resum d'aquest text:

Context:
Google va anunciar una nova versió de Google Maps durant el darrer Google I/O, tot i que encara no està disponible per tots els usuaris.
De moment, els qui ho vulguin poden sol·licitar una invitació i en alguns casos Google ja està responent.
Nosaltres ja l'hem pogut provar i, després d'un primer cop d'ull, promet millorar molt l'experiència de navegar pels mapes.
A continuació analitzem la nova interfície.
Visita guiada
Finestra de benvinguda per començar a provar el nou Google Maps
El primer accés després de rebre el correu que ens convida a provar-lo (això si, sense perdre la interfície anterior si visitem l'adreça de sempre) ja ens mostra la nova interfície, amb una mica d'ajuda per no perdre'ns: podem accedir a una visita guiada que ens enumera algunes de les novetats més importants.
La nova interfície
La nova interfície presenta el mapa omplint tota la pantalla
Al primer cop d'ull ja podem notar què ha canviat més: el mapa ocupa ara tota la pantalla, i té el cercador per sobre, a la part superior esquerra.
Els controls de zoom passen a ocupar l'espai inferior dret, i a l'esquerra, també a sota, hi ha l'opció "Terra", que ens permet veure una vista per satèl·lit que comparteix algunes funcionalitats amb Google Earth.
El cercador
El nou cercador queda integrat sobre del mapa
El funcionament del cercador ha variat i ens ajudarà a trobar ubicacions: quan comencem a cercar veurem algunes propostes, i podrem buscar tant llocs concrets com pobles o negocis, com fer cerques més genèriques, com podrien ser "Sushi, Barcelona" per trobar locals de la ciutat que elaborin aquest menjar.
Les targetes ens ofereixen més informació sobre una ubicació
Així, un cop haguem realitzat la cerca, en funció de si tenim un sol resultat o més, veurem diferents opcions.
En cas de tenir un sol resultat, a sota del cercador hi tindrem una targeta que ens oferirà més informació: adreça, indicacions per arribar-hi, l'opció de desar la ubicació, fotografies, accés a l'Street View de l'adreça, un enllaç per explorar-lo i veure-hi negocis o informació del trànsit relacionada.
En canvi, si la recerca ens ofereix més resultats, com per exemple en el cas de restaurants a Tarragona, al mapa hi podrem veure tot un seguit de punts i, quan els hi fem clic, llavors tindrem accés a la targeta.
En aquests casos, si està disponible, també podrem veure comentaris o valoracions dels usuaris.
Quan la cerca retorni més d'un resultat, veurem els punts al mapa i, fent-los clic, podrem veure'n més informació
La versió "Terra"
Una de les altres novetats és que ara a Google Maps, la visualització del "satèl·lit" canvia el nom per Terra, en al·lusió a Google Earth.
D'aquesta manera, doncs, podem veure com és a vista d'ocell la zona on som, però a més disposem d'un botó per inclinar la càmera, de manera que en un segon nivell fins i tot podem veure-hi estructures en tres dimensions, allà on n'hi hagi i en els ordinadors en què la potència gràfica ho permeti.
El nou Google Maps en versió Terra
A més, també tindrem accés a una sèrie de fotografies publicades prop de la zona que estem veient, de manera que podem veure algunes de les imatges més destacades directament sobre el mapa.
El nou Maps, un lloc on quedar-se, però no tant ràpid
En resum, segurament un ús intensiu ens donaria algun interrogant.
Sobretot perquè ja estem acostumats a l'anterior interfície i aquesta presenta moltes novetats.
Però d'entrada, la principal diferència és que Google Maps és, encara, una eina de consulta molt concreta: es busca una informació, s'ubica al mapa, i es segueix buscant a Google.
I ara sembla que la intenció és que ens quedem al mapa i pugui ser una eina que no requereixi tants canvis de pàgina, que ens ofereixi tanta informació com pugui.
Per altra banda, però, el nou Google Maps està en proves i encara no ofereix algunes de les opcions que si que existeixen a l'actual, com compartir o trobar el codi per incloure un mapa en un web, o opcions relacionades amb els mapes personalitzats de l'usuari.
Malgrat tot, Google ja anuncia des de les pàgines d'ajuda que està treballant per anar-hi incorporant totes les novetats.
No sembla, doncs, un pas en fals, encara, ja que de moment ens trobem davant d'això, una versió prèvia per anar-nos-hi familiaritzant.
L'única preocupació que ens podem trobar és el canvi d'interfície sobtat per un costat, i el fet que en alguns casos, es perd la velocitat de càrrega i funcionament a què ens tenia acostumats el Google Maps actual amb maquinari menys potent.

Response: La primera diferència només entrar és que ara, el mapa ocupa la pantalla sencera. El cercador està situat a la part superior esquerra i els controls de zoom estan a la part inferior dreta. Però, el més destacat, és que Maps serà una eina de cerca molt més dinàmica que oferirà molta més informació sense canviar de pàgina.


Instruction: Fes un resum d'aquest text:

Context:
El 94% dels 222 municipis de les comarques gironines tenen elaborats els plans de delimitació de les franges exteriors de protecció contra incendis en nuclis urbans, al costat d'urbanitzacions i en instal·lacions aïllades.
El conseller d'Interior, Jordi Jané, ha afirmat que, d'aquests, 163 ja tenen aprovat el document definitivament, cosa que suposa un percentatge molt superior al de la mitjana catalana.
Aquests plans se centren en l'autoprotecció de la poblacions i estableixen el perímetre on s'ha de mantenir net el sotabosc i amb espai entre els arbres per frenar la propagació de les flames si es declara un foc.
"La millor manera d'apagar un incendi és prevenint-lo", ha afirmat Jané.
Govern, Diputació de Girona i CILMA han presentat aquest divendres dos vídeos per conscienciar la població perquè adopti mesures per reduir el risc d'incendi.
El gran incendi de l'Empordà va ser un punt d'inflexió en la gestió dels incendis forestals a les comarques gironines.
Va portar el conjunt d'administracions de la demarcació, Generalitat, Diputació de Girona, consells comarcals i ajuntaments, a treballar en un full de ruta per millorar la prevenció i reacció davant un foc forestal.
Un dels aspectes ha estat impulsar la redacció de plans de delimitació de franges, un document on cada municipi estableix quins són els espais perimetrals de vegetació que han de mantenir desbrossats i nets per evitar que les flames arribin al nucli urbà, a urbanitzacions o a cases aïllades.
A les comarques gironines, un 94% dels municipis ja han elaborat el pla i, d'aquests, 163 ja el tenen aprovat definitivament.
El següent repte serà executar-los, una feina que pot no ser senzilla perquè l'obligació de mantenir la franja de 25 metres neta correspon als propietaris o, subsidiàriament, els faran les administracions, cosa que implica destinar-hi recursos econòmics.
El conseller d'Interior, Jordi Jané, ha ressaltat que la demarcació és capdavantera en l'elaboració dels plans perquè a altres zones de Catalunya no s'apropen ni de lluny a un percentatge tan elevat de municipis amb plans fets.
"Demanaré que hi destinin esforços amb tanta contundència com a les comarques gironines perquè estem convençuts que executar aquests plans frenarà la propagació d'incendis", ha ressaltat Jané.
Els plans persegueixen que totes les urbanitzacions, nuclis de població, edificacions i instal·lacions aïllades tinguin garantida l'existència de la franja de protecció contra els incendis forestals, en els termes en què obliga la Llei 5/2003, modificada el 2014 a partir de l'experiència dels grans incendis forestals de l'Alt Empordà del 2012
Per continuar avançant en la conscienciació de la població, aquest divendres les diferents administracions han presentat dos vídeos que assenyalen la importància de l'autoprotecció en la prevenció d'incendis.
Els vídeos s'emmarquen en el Pla de Serveis d'Assistència en matèria de prevenció d'incendis.
Els audiovisuals exposen les mesures i els consells de prevenció d'incendis per tal que tots els ajuntaments puguin tenir-los penjats als seus webs i fer-ne difusió mitjançant les xarxes socials.
El president de la Diputació de Girona, Pere Vila, s'ha compromès a continuar incrementant la partida que destinen a prevenció d'incendis per recolzar els ajuntaments, sobretot els més petits.
Vila ha destacat que aquestes actuacions i programes elaborats per les administracions "són molt importants per la naturalesa del territori on vivim, en què sempre haurem de treballar en la prevenció del foc".
La normativa vigent en matèria d'administració local dóna competència a les diputacions per coordinar i prestar serveis en prevenció d'incendis als municipis de menys de 20.000 habitants.
En aquest sentit, Vila ha explicat que una de les línies d'aquest Pla de Serveis és coordinar la sessió informativa amb els veïns dels municipis per explicar-los les mesures que estableix la llei, quines són les seves obligacions i com s'han de dur a terme les accions.
Aquestes sessions es fan conjuntament amb els bombers, els agents rurals i els consells comarcals.

Response: 163 municipis ja tenen aprovats plans de prevenció d’incendis que contemplen la protecció contra focs en nuclis urbans, al costat d’urbanitzacions i en instal·lacions aïllades. Cada municipi estableix els espais perimetrals de vegetació, amb franges de 25 metres, i és el responsable de mantenir els terrenys desbrossats i nets. Però, en molts casos, aquesta tasca l'acaben assumint els ajuntaments.


Instruction: Fes un resum d'aquest text:

Context:
Arran de la incertesa d’aquests darrers dies sobre l’organització del Sant Jordi d’estiu, sobretot a causa de l’anul·lació de les parades de llibres al passeig de Gràcia de Barcelona, la Cambra del Llibre (que aplega els gremis de llibreters, editors i distribuïdors) i el Gremi de Floristes han fet una crida a participar en la festa d’aquest 23 de juliol.
Els llibres i les roses seran protagonistes d’un Sant Jordi d’estiu que vol recuperar l’esperit de la festa que no es va poder celebrar el 23 d’abril a causa del confinament.
Informacions bàsiques sobre el Sant Jordi d’estiu:
Totes les llibreries obriran i moltes tindran obert fins a les 23.00.
La majoria faran un 10% de descompte per la compra de llibres.
Un descompte que és opcional, perquè el preu del llibre és fix i només es poden fer promocions i descomptes en dates assenyalades.
A Barcelona, una vuitantena de llibreries posaran parada al carrer, al costat de l’establiment o ben a prop si per qüestions de seguretat sanitària no es poden posar al costat.
Cal recordar que s’ha suspès la concentració de parades de llibreries, editorials i floristeries del passeig de Gràcia de Barcelona.
La majoria d’autors han anul·lat les signatures.
Tanmateix, aquests dies previs i dijous mateix, molts escriptors deixaran exemplars signats a les llibreries.
A Lleida, les llibreries obriran, però no podran posar parada al carrer.
Tanmateix, diversos autors de Pagès Editors signaran llibres a la seu de l’editorial.
Durant el dia, hi passaran: Marta Alòs, David Marín, Teresa Ibars, Constantino Montañés, Montse Sanjuan, Josep Maria Forné, Joan Pifarré i Vidal, Ignasi Revés i Helena Rufat, entre més.
És imprescindible de demanar hora.
A l’Hospitalet de Llobregat, les llibreries també es troben subjectes a les mesures que prescriu el Procicat i no posaran parada al carrer.
La resta de municipis que no es troben afectats per les restriccions sanitàries pels rebrots de la covid-19, en funció de la decisió de cada ajuntament, podran aplegar les parades de llibres en places i carrers i fer-hi activitats i signatures, a més de tenir la llibreria oberta i amb parada al costat.
A Girona, les parades es posaran a la plaça de la Independència i durant tot el dia hi haurà activitats i la signatura d’autors.
Entre més, s’hi trobaran: Rafel Nadal, Maria Mercè Roca, Miquel Martín, Montse Bassa i Dolors Bassa, Anna Carreras, Jaume Fàbrega, Martí Gironell, Xevi Xirgo, Carles Porta, Mar Bosch, Marta Gubau.
A Tarragona, el Sant Jordi d’estiu es farà a la Rambla Nova, amb propostes organitzades per l’ajuntament, les llibreries, els floristes, l’Escola de Lletres i l’Associació de Músics de Tarragona.
Es posarà l’accent en els autors locals.
De 10.00 a 24.00, en el tram de la Rambla Nova entre la font del Centenari i el monument als Herois de 1811, hi haurà parades de llibres i roses d’establiments professionals de la ciutat.
A la nit es faran diversos recitals poètics i una actuació musical.
A Vic, hi haurà parades de llibres a la plaça Major.
A Vilafranca del Penedès, es faran activitats a la tarda amb signatures d’autors.
A Igualada, hi haurà activitats al carrer.
I a Manresa, tot el dia hi haurà parades al passeig de Pere III, signatures i presentacions de llibres amb invitació prèvia.
Els formats seran molt diversos.
A Ripoll, els autors locals s’han convocat avui, dimecres 22, a la plaça de Sant Eudald a partir de les 19.30, i el 23 a la tarda hi haurà un espectacle de contes i concert.
A Solsona, Òmnium ha preparat la presentació de dos llibres i un concert a la plaça del Camp.
En canvi, a Reus i Terrassa no hi haurà parades de llibres a cap plaça ni carrer, tot i que algunes llibreries posaran una parada fora, al costat de l’establiment.
El Gremi de Llibreters de Mallorca organitza el Sant Jordi d’estiu amb la proposta ‘Llibreries a la fresca’, que es farà en diversos indrets de la ciutat de les 17.00 a les 23.00.
Hi haurà signatures de llibres i activitats per a grans i petits.
Les parades es concentraran a la plaça d’Espanya, la plaça Major, la plaça dels Patins, la plaça d’Alexander Fleming i el carrer de Blanquerna.
Hi haurà signatures d’autors sense que calgui haver demanat hora.
Durant la tarda signaran, entre més: Rafa Gallego, Marta Barceló, Miquel Bezares, Salvador Oliva, Sebastià Portell, Canizales, Toni Galmés, Sonia Alcoberro, Tomeu Canyelles, Mateu Xurí, Antoni Vidal Terrando, Joan Pons, Elena Tur, Juan Planas Bennásar, Laura Gost, Nadal Suau, Begoña Méndez, Lucia Pietrelli i Sebastià Alzamora.
La llibreria Fan Set de València farà el 10% de descompte per la compra de llibres i durant tot el dia aniran penjant a les xarxes píndoles de diferents poetes recitant poemes de llibres que siguin novetat.
Volen celebrar la paraula en vers i la lectura lliure.

Response: Els llibres i les roses tornaran a protagonitzar un Sant Jordi que aquest any, degut a la crisi sanitària, tindrà lloc el 23 de juliol. Tot i anul·lar-se la concentració de parades de llibres i flors al Passeig de Gràcia de Barcelona, les llibreries romandran obertes fins a les 23.00 hores, i la majoria oferiran un descompte del 10%.


Instruction: Fes un resum d'aquest text:

Context:
El president del grup parlamentari d’Esquerra Republicana de Catalunya (ERC), Sergi Sabrià, ha optat en la seva intervenció al ple d’investidura del candidat a la presidència de la Generalitat, Quim Torra, per formar immediatament un govern que recuperi les institucions, que faci aixecar el 155 i que mantingui ‘el rumb’ de la República catalana.
‘Cal un govern de resistència, que ens ajudi a anar cap a la república.
Necessitem un govern fort.
Necessitem resistir, defensar els ciutadans malgrat que l’autogovern i la Generalitat estiguin intervinguts; necessitem tots els espais’, ha dit.
En el seu discurs, el republicà també ha destacat la necessitat d’ampliar la base independentista per poder assolir una república ‘de manera plena’.
Així doncs, s’ha mostrat a favor de la ‘mobilització permanent, cívica i pacífica’ i d’utilitzar el front institucional per continuar ampliant també la majoria social.
‘Volem una majoria sòlida i incontestable a favor de la república, oberta a col·lectius de sensibilitat progressista.
Som un sol poble.
L’independentisme ha arribat on mai no ha arribat, i continuarem així, eixamplant, teixint, obrint.
Volem ser-ne més’, ha dit Sabrià.
I és que, per al republicà, la independència i la República catalana avui ja és un fet i no té marxa enrere.
‘L’únic que és en discussió és quan serà efectiva’, ha sentenciat, tot apuntant que ampliar aquesta base independentista és la clau per a aconseguir aquesta república catalana ‘plena’.
‘Per ser més forts ens caldran les institucions i també ens caldrà ser-ne més.
Ser-ne tants que no hi hagi cap alternativa, desbordant-los més vegades com l’1-O’, ha conclòs.
Sabrià també ha volgut lloar les crides al diàleg del discurs de Torra i ha reiterat que els independentistes hi han d’estar sempre predisposats, ja sigui amb Espanya, Europa o el món.
‘L’estat espanyol només negociarà si s’hi veu obligat.
Només per la pressió de la gent, i les institucions europees i internacionals.
Ara sabem que trigarem més que no pas teníem previst, però sabem que no hi ha cap altre escenari’, hi ha afegit.
Sobre això, el republicà ha criticat l’estat espanyol per com encara el procés sobiranista i l’1-O.
‘Peguen, amenacen, empresonen, multen, insulten.
Han començat per l’independentisme perquè és l’única i veritable oposició, però tothom que discrepi avui està en perill’, ha dit, tot afegint que Espanya ha demostrat que ‘no li molesten les candidatures de Carles Puigdemont, Jordi Sánchez, Jordi Turull o Quim Torra, sinó el fet que hagin guanyat’.
‘No són els noms, que els molesten, és la democràcia’, ha sentenciat.
I és en la resposta d’aquesta actitud que atribueix a l’estat que Sabrià creu que cal trobar els futurs partidaris de la república.
‘La defensa de drets, de llibertats fonamentals, de la democràcia i la lluita contra el règim del 78 han de ser un punt de trobada per a una majoria amplíssima de diputats, més dels qui avui votaran Torra.
Dins i fora del parlament.
La democràcia i la llibertat a l’estat espanyol perillen, i en el desafiament de tombar una monarquia caduca, no podem estar-hi sols.
Els qui vam defensar l’1-O, hem de continuar junts.
Els esperem al nostre costat en una lluita per la democràcia i els valors republicans’ ha dit en una apel·lació clara a la proximitat dels comuns.
‘Fins que no torneu a casa’
Al candidat a la investidura, ha volgut agrair-li que hagi acceptat de ser el presidenciable en un moment ‘com aquest’.
‘Avui fem un acte de dignitat, de valor, de coratge, i especialment el fas tu, Quim’, ha expressat i hi ha afegit que Torra assumeix ‘la responsabilitat de liderar un govern republicà fort, de la gent i per a la gent, que prosseguirà el projecte de futur, que mira cap a la república per construir un país més just, lliure i net’.
És per això que ha posat ‘tot el capital polític, organitzatiu i personal’ d’ERC al servei del projecte compartit.
‘Serem el soci més fidel del poble de Catalunya’ ha conclòs, tot recordant constantment al llarg del seu discurs ‘els presos polítics, els exiliats i els qui haurien de ser aquí avui’.
‘No pararem fins que no torneu tots i totes a casa’, ha dit.

Response: El cap de files dels republicans ha agraït a Torra el seu to dialogant, tant amb el govern espanyol com amb les institucions europees. Igualment, li ha reconegut la valentia de presentar-se com a candidat a la investidura en aquestes circumstàncies. Per últim, ha reivindicat que la societat i les institucions han d’anar de la mà cap a la independència.


Instruction: Fes un resum d'aquest text:

Context:
Picant sobre cada comarca o municipi, es desplega el seu nom i tota la informació sobre el risc de rebrot i la seva evolució, la velocitat de propagació, el nombre de contagis setmanals i altres dades sobre la situació de la pandèmia, entre el 4 i el 10 de desembre.
També es pot desplaçar o fer més o menys gran el zoom de la imatge i seleccionar així millor els municipis.
Les dades de principi de setmana sobre el coronavirus no són bones a Catalunya.
La Rt es manté a 0,94, tot i que aquest indicador fins ara clau queda distorsionat per l'impacte dels festius entre setmana, i altres variables com la incidència recent o el percentatge de positivitat apunten a un clar fre de la millora o fins i tot empitjorament força generalitzat al territori.
Això pot ser degut a que el risc de rebrot depèn tant del nombre de contagis recents com de la Rt, que ara no seria del tot fiable.
Això permet saber si el risc de rebrot és baix (menys de 30), moderat (entre 30 i 70), moderat-alt (entre 70 i 100) o alt (més de 100).
Les dades s'ofereixen per comarques i per als 62 municipis de més de 20.000 habitants, a banda d'onze més d'especial atenció per haver patit brots recentment.
La situació és encara greu i 22 comarques dupliquen el llindar de risc alt de rebrot, les mateixes que la setmana passada, però la quantitat de municipis de més de 20.000 habitants que ho fan cau de 41 a 28.
Una bona notícia aparent, però que s'esmenarà els propers dies si es confirma la tendència recent, a banda que, en part, es pot deure a una Rt més baixa del que hauria.
Sobre el paper, però, una vintena de comarques han reduït el risc de rebrot l'última setmana, molt especialment el Pallars Jussà (-884 punts en l'índex EPG), però també l'Alta Ribagorça (-250), la Conca de Barberà (-241) o la Ribera d'Ebre (-214).
Per contra, ha seguit empitjorant molt al Ripollès (+658), per damunt del Priorat (+476), el Solsonès (+381), la Terra Alta (+363) o el Berguedà (+285).
Els propers dies seran clau per veure si l'impacte del pont té continuïtat i es consolida amb un empitjorament global de la situació o si només ocorre en determinades comarques, com passava fins fa poc a la Catalunya Central i algunes de l'Alt Pirineu i de Girona.
El mapa inicial mostra quines comarques controlen més la pandèmia i quines ho fan menys i no s'acaba de percebre una tendència territorial clara.
Malgrat que ara no sigui l'indicador més fiable, però, la Rt no fa preveure bons auguris, ja que la meitat de les comarques ja la tenen per damunt d'1 i tan sols 13 la mantenen per sota de 0,9.
A nivell de ciutats, n'hi ha 24 que superen el llindar d'1, tantes com queden per sota de 0,9.
Els propers dies, però, segurament creixerà arreu, per la tendència recent i pel propi biaix ja previst amb l'impacte del festiu del 8 de desembre.
El Garraf (103) hi estaria a prop.
En canvi, ha crescut molt a Palafrugell (+813), molt més que a Figueres (+188), en segon lloc, Sant Vicenç dels Horts (+124), Banyoles (+115) o Manresa (+104).
Palafrugell és, de fet, la ciutat amb major risc actual i l'única que supera els 1.000 punts (1.107), superant amb claredat Banyoles (510), Manresa (436), Sant Andreu de la Barca (435), Sant Feliu de Guíxols (431), Sant Adrià del Besòs (385) o Figueres (379).
N'hi ha ja fins a sis, però, sense risc alt de rebrot -la setmana passada n'eren quatre-: Amposta (59), el Vendrell (77), Vilanova i la Geltrú (81), Sant Boi de Llobregat (83), Olesa de Montserrat (86) i, per poc, Sitges (96).
Altres notícies que et poden interessar
coronavirus
Oriol Mitjà explica per què un test d'antígens dona positiu dues setmanes després del contagi
La variant òmicron és un dels elements que provoquen aquest fenomen
coronavirus
Quins són els símptomes de l'òmicron sigil·losa
El subllinatge, sorgit a l'Índia, ja s'ha detectat a Dinamarca i al Regne Unit
coronavirus
Per què algunes persones no es contagien de Covid?
Els experts apunten a una immunitat natural derivada de la genètica
coronavirus
La UE canvia les normes per viatjar: dependrà de la vacunació
La incidència per països ja no condicionarà els requisits d'entrada
coronavirus
És hora de tractar la Covid com una grip?
La situació epidemiològica apunta a emprendre el camí cap a l'endèmia, però els experts demanen prudència i no confiar-se: "La incertesa és massa alta per fer aquest pas tan gran"

Response: Aquesta setmana la Rt continua al 0,94. Durant els pròxims dies s'haurà d'observar si va en augment degut als festius del pont de desembre. També s’haurà d'analitzar si aquest increment es dona en tot el territori o només en algunes comarques. Al mapa interactiu es poden consultar les dades per comarques i per municipis de més de 20.000 habitants.


Instruction: Fes un resum d'aquest text:

Context:
L’Audiència de Barcelona té previst jutjar aquest dimarts i dimecres a cinc dels nou detinguts relacionats amb l'acusació de violar una noia, de 18 anys, en un local abandonat de Sabadell el febrer del 2019.
Els quatre principals processats s’enfronten a penes d’entre 37 i 41 anys de presó, a més de l’expulsió del país.
agressió sexual múltiple
Un any després de la violació múltiple a Can Feu la causa continua oberta: nou detinguts, dos a presó i un fugat
L'Ajuntament de Sabadell intensifica les accions per prevenir les agressions sexuals a la ciutat
La jove havia sortit de festa pel centre de Sabadell, va ser abordada i agredida sexualment per un home, que la va conduir a una nau industrial, on la va tornar a violar i tot seguit ho van fer dos joves més.
Finalment, la noia es va poder escapar.
Els fets van passar cap a les sis de la matinada del diumenge 3 de febrer de 2019, quan la víctima va sortir d’un local d’oci del centre.
Va ser aleshores quan un home que no ha pogut ser identificat se li va apropar per l’esquena, la va agafar pel coll, la va posar contra la paret i la va girar de cara a ell.
Li va apujar la dessuadora, la va tocar per tot el cos i li va introduir un dit a la vagina.
La noia es va quedar paralitzada i sense gairebé capacitat de reacció.
L’home la va agafar pel braç i la va introduir, contra la seva voluntat, en una nau industrial abandonada de la carretera de Terrassa, al barri de Can Feu, on vivien persones sense sostre.
Allà hi havia almenys sis joves més: un no identificat, un acusat que està fugat i quatre dels ara jutjats, sense permís de residència i d'entre 25 i 30 anys.
Un cop dins la nau, a la sala principal, l’individu que havia assaltat la jove al carrer se’n va separar i va dir als altres joves que la violaria.
La jove, a uns metres, estava arraulida a terra, atordida i espantada, i fins i tot es va orinar a sobre.
El mateix home que la va dur a la nau la va agafar i conduir a un petit habitacle, separat de la sala principal per una cortina.
Va llençar la noia a un sofà, li va abaixar els pantalons i la roba interior i la va violar, tot i la resistència de la jove.
Un cop va acabar, va sortir de l’habitacle mentre la noia seguia dins completament atordida i sense poder-se moure.
Acte seguit va entrar a l’espai un dels joves que esperava fora, a qui no s’ha pogut identificar, i també va violar la noia.
Finalment, un dels acusats va fer el mateix.
Quan va acabar el tercer, li va dir a la noia que es vestís i la va treure de la nau.
Ja al carrer, cap a les 7.30 hores, i en un moment de descuit, la noia es va poder escapar d’aquest jove i va poder córrer cap a un garatge del qual sortia un vehicle, i al qual va entrar.
Els ocupants la van auxiliar i la van dur a la Policia Municipal de Sabadell.
agressions sexuals
El jutge de la violació múltiple de Sabadell processa tres persones i n'exculpa les altres sis
Manté la presó provisional per a dos d'ells i l'ordre de detenció internacional per al tercer acusat
Tanmateix, la investigació posterior hauria demostrat que un d'aquests vuit homes podria ser el segon autor material de la violació.
El jove va aprofitar la seva situació de llibertat i va fugir, per la qual cosa es va dictar una ordre de detenció internacional per tal d'intentar capturar-lo.
L'home continua fugit.
Qui tampoc ha estat capturat és el tercer autor material de la violació.
La víctima en tot moment va parlar de tres homes, però fins al moment la investigació només n’ha pogut identificar i localitzar dos.
Per tot això, la Fiscalia acusa Mohamed A. d’un delicte d’agressió sexual com a autor i de dos més com a cooperador necessari.
Als altres tres acusats els atribueix tres delictes d’agressió sexual com a cooperadors necessaris.
Un d’aquests quatre acusats està en rebel·lia, dos estan en presó preventiva i un altre està en llibertat provisional.
A tres dels acusats els demana 41 anys i mig de presó, mentre que al quart li demana 37 anys i mig de presó.
A tots quatre també els demana cinc anys de llibertat vigilada, prohibició d’acostar-se o comunicar-se amb la víctima durant cinc anys més, limitació dels beneficis penitenciaris i que quan obtinguin el tercer grau o la llibertat condicional siguin expulsats de l’Estat i no hi puguin tornar durant deu anys.
El ministeri públic sol·licita que entre tots paguin 60.000 euros a la víctima en concepte de danys físics, psicològics i morals.

Response: Als cinc detinguts se’ls acusa d’haver violat una jove de 18 anys en una nau industrial abandonada. Els fets van tenir lloc la matinada del 3 de febrer del 2019. La noia sortia d'un local d'oci i un home la va conduir fins a la nau contra la seva voluntat. Els acusats s'enfronten a condemnes d'entre 37 a 41 anys.


Instruction: Fes un resum d'aquest text:

Context:
L’ex-senador i precandidat a les primàries del PSC per al 26-J, Carles Martí, es retira de la carrera per encapçalar la llista al congrés espanyol.
Així ho ha explicat ell mateix després de reunir-se amb l’altra precandidata, Meritxell Batet, que gràcies al pas enrere de Martí s’ha quedat com l’única aspirant i, per tant, futura cap de llista del PSC.
L’ex-senador, però, ha explicat que la seva retirada respon a ‘un acord’ que conté el compromís de Batet de tornar a fer les llistes des de zero, amb les propostes que facin les federacions i les agrupacions locals.
Però aquest és un procés que el PSC ja pensava fer, que Batet ja havia anunciat que es portaria a terme i que tothom coincideix que no té perquè comportar canvis a la candidatura.
Amb tot, Martí ha anunciat ja que es presentarà perquè els seus companys donin suport i el seu nom estigui sobre la taula a l’hora de tornar a fer les candidatures.
Ja no hi haurà primàries.
El procés s’ha anul·lat.
L’ex-senador Carles Martí ha decidit retirar-se de la cursa i aquest dimecres s’ha reunit amb Meritxell Batet per comunicar-li la decisió i intentar esgarrapar algun compromís a la futura cap de llista.
Després de la trobada, Martí ha donat una roda de premsa on ha explicat que la seva retirada respon a ‘haver arribat a un acord’ amb l’altra aspirant.
Com a contrapartida, segons l’ex-senador, hi ha el compromís d’insistir en la campanya amb un missatge més progressista, sense condicionar l’acord amb C’s i mostrar ‘voluntat de canvi’.
Però sobretot Martí parla d’un pacte que passa pel ‘compromís de Batet per obrir el procés de confecció de les llistes, i a partir d’aquí, de manera normal i com s’ha fet sempre, es produiran propostes de noms’.
De fet, el que Martí exhibeix com un compromís a canvi de la seva retirada és una obligació que el partit ha de complir cada cop que es convoquen unes eleccions, i la pròpia Batet ja havia dit que, tot i no ser partidària de fer grans canvis a les candidatures, el procés s’hauria d’obrir com sempre i que les decisions dels noms es prenguessin ‘col·lectivament’.
Martí, però, demana ‘no prejutjar’ el resultat del procés.
‘Ella serà la candidata i ella conduirà com cregui el procés.
El que em satisfà és que sobri el procés’, ha dit Martí, que també ha volgut posar de manifest que ‘no se sap quines diferències hi pot haver’ entre la nova llista i la del 20-D, més enllà de tenir a seguretat que Batet serà la cap de llista.
‘Que no es pressuposi que la llista anterior és la que hi ha d’haver ni tampoc que es digui que aquella gent no hi ha de ser’, ha sentenciat.
Així, Martí ha explicat que ha decidit ‘retirar la candidatura’ a les primàries i ‘donar suport a Batet’.
‘Ella pot encarnar perfectament la voluntat de canvi, de maneres diferents i poder-ho fer des del consens.
Ella volia que la seva candidatura fos la del partit, de tot, també de les persones que podia representar jo.
És una gran candidata i perfectament capacitada’, ha dit lloant a la que fins ara era la seva rival.
Finalment, però, Martí ha volgut deixar clar que la seva ‘vida política continua’, i tant és així que ja ha anunciat que es ‘postularà com a candidat per formar part de les llistes’ al Congrés o al Senat.
El seu nom, per tant, passarà a ser un dels que pugui rebre el suport de la seva federació, la de Barcelona, i que així estigui sobre la taula de la Comissió de Llistes i de Batet, que decidiran qui va a cada candidatura i amb quin ordre.
‘Que vaig a la llista del Congrés o del senat?
Fantàstic.
Que no hi vaig?
Fantàstic també.
No he condicionat l’acord a la meva candidatura però tampoc a que desaparegui del mapa’, ha conclòs Martí.

Response: Carles Martí ha fet un pas al costat en la cursa per encapçalar la llista al Congrés dels Diputats després d’arribar a un acord amb Meritxell Batet. Martí ha dit que té el compromís que Batet obrirà un procés per confeccionar les llistes. Però aquest és un mecanisme obligatori que s'activa sempre dins del partit abans de la convocatòria d’eleccions.


Instruction: Fes un resum d'aquest text:

Context:
L'ofrena floral a Rafael Casanovas ha tingut una protagonista clara: Ada Colau.
L'alcaldessa de Barcelona ha estat el centre de tot el focus mediàtic.
Els que volien una resposta definitiva a la incògnita de si l'Ajuntament de Barcelona obrirà o no els seus col·legis electoral l'1-O, hauran d'esperar.
Turull, Forcadell, Cuixart i Mas estan convençuts que la Diada serà pacífica
El portaveu del Govern, Jordi Turull, s’ha mostrat convençut que l’independentisme “no espatllarà” el procés a les portes de l’1-O i creu que el govern espanyol “té una percepció errònia de la realitat” si pensa que en aquesta Diada hi haurà episodis violents.
Turull ha recordat que “mai s’ha trencat un vidre” durant l’11-S i creu que “aquest any la gent és més conscient encara que algú té interés que això no sigui així”.
La presidenta del Parlament, Carme Forcadell, creu que “l’any que ve tornarem a sortir al carrer però no ja serà com aquest”.
“Serà una altra cosa”, ha assegurat Forcadell, que pensa que encara és aviat per saber si l’any vinent la manifestació serà “per celebrar alguna cosa o per demanar-ne”.
La presidenta del Parlament ha insistit que “no hi haurà crispació” durant la manifestació d’aquesta tarda.
L’expresident Artur Mas sosté que “estem a l’esprint final, i aquesta Diada serà el preàmbul de l’èxit de l’1-O”.
Mas ha destacat la importància del 9-N i el 27-S per “arribar fins aquí” i ha pronosticat que un poble “determinat i amb les seves institucions al costat, es sortirà amb la seva”.
Els "comuns": Domènech i Fachin assistiran a manifestacions diferents
La divisió dins de l’esquerra alternativa s’ha fet palesa un cop més, no només perquè Catalunya En Comú i Podem han fet la seva ofrena floral per separat, sinó perquè aquesta tarda assistiran a manifestacions diferents.
El portaveu d’En Comú Podem, Xavier Domènech, ha cridat a mobilitzar-se aquests dies “com mai en la defensa de l’autogovern i la sobirania de Catalunya”.
ERC i PDECat només divergeixen en les crítiques als “comuns”
La coordinadora general del PDECat, Marta Pascal, ha assegurat que és “una pena que l’alcaldessa Colau hagi decidit posar-se a les ordres del Tribunal Constitucional”.
Pascal no entén que “una persona que sempre ha reivindicat els moviments populars i la força de la ciutadania” no col·labori amb el referèndum, però ha tranquil·litzat l’independentisme perquè “el Govern intentarà per tots els mitjans que l’1-O sigui una cita electoral normal”.
La secretària general d’ERC ha cridat “tots els demòcrates” a donar suport a l’1-O perquè “el que està en joc és el dret a votar de tots i cadascun dels ciutadans de Catalunya, vinguin d’on vinguin, es diguin com es diguin i parlin el que parlin”.
Iceta critica els que volen dividir de Catalunya en “botiflers i patriotes”
Iceta ha explicat que la Diada és una oportunitat per recordar que “la Diada és de tots, la senyera és de tots i el país de tots” i creu que l’11-S és “un dia per criticar aquells que volen dividir el país entre bons i dolents, entre botiflers i bons patriotes, i entre súbdits i ciutadans”.
El primer secretari general del PSC creu que “quan els catalans anem units som invencibles i quan anem dividits som incapaços d’avançar”.
Iceta ha demanat més autogovern, més finançament i la implantació d’un model federal a l’Estat.
CCOO i UGT: defensa dels funcionaris sí, però no només per l’1-O
El secretari general de CCOO a Catalunya, ha demanat al Govern que “les instruccions per a tots els treballadors públics siguin per escrit per poder defensar els seus drets amb rigor”.
En la mateixa línia, el líder d’UGT Camil Ros ha explicat que té pendent una reunió a la Generalitat per conèixer els detalls del referèndum i el paper que hi jugaran els treballadors públics i ha assenyalat que el govern espanyol només es preocupa pels funcionaris ara.
Miquel Buch: “Si un alcalde no es veu en cor, que cedeixi l’alcaldia"
Buch ha recomanat als alcaldes que “no es veuen en cor” a cedir els col·legis electorals que “cedeixin mitjançant un decret l’alcaldia de forma accidental a un regidor que tingui ganes de fer-ho, perquè la majoria d’electes a Catalunya no tenen por”.

Response: Jordi Turull ha afirmat que l’independentisme es manifestarà de forma pacífica encara que l'executiu espanyol no ho pensi. Forcadell ha insistit en la mateixa idea. Artur Mas ha posat l’accent en el camí recorregut des del 9-N i s'ha mostrat confiat en arribar fins al final. Per últim, Marta Rovira ha apel·lat a la unitat de tots els catalans.


Instruction: Fes un resum d'aquest text:

Context:
Ilse Weber era una compositora txeca que va ser assassinada a Auschwitz el 6 d'octubre del 1944, junt amb el seu fill i un grup de nens dels qui tenia cura en el camp d'extermini.
Diuen que quan eren portats a la cambra de gas, Weber els va cantar una cançó de bressol que ella mateixa va escriure, Wiegala.
Avui, aquesta peça ha conclòs l'acte solemne que, conduït pel periodista Ramon Pellicer, ha celebrat el Parlament per commemorar el Dia Mundial en record a les víctimes de l'Holocaust.
Després d'un primer moment musical, amb la interpretació de Lascia ch'io pianga, de l’òpera Rinaldo, de Händel, s'ha fet l'acte d'encesa de les sis espelmes del record, que s'adrecen als diversos col·lectius víctimes del nazisme.
Pels infants que perderen la vida a les cambres de gas, a Simón Montero, en representació del poble gitano.
Pels altres col·lectius perseguits pel nacionalsocialisme, a Albert Casellas, en representació de les persones amb discapacitat.
Pels "Justos entre les Nacions", com s'anoemana a tots els qui van arriscar la vida per salvar els perseguits, a Armand de Fluvià, en representació del col·lectiu LGTBI.
Un gest aquest del lliurament de les espelmes a tants col·lectius que ha tornat a evidenciar la transversalitat criminal del règim nazi.
Torrent: "328 agressions feixistes"
Els parlaments han tingut un component de record, però sobretot d'alerta democràtica.
El president del Parlament, Roger Torrent, ha al·ludit al fet que l'Holocaust es va caracteritzar pels seus crims massius i alhora per la seva fredor, comesos a l'escalf de "lleis fetes a mida".
"Semblava impossible que el feixisme tornés al nostre país", i s'ha referit a les 328 agressions feixistes a Catalunya en el darrer any.
"El feixisme no tornarà amb camises fosques", ha afirmat, però sí que ho farà en defensa dels seus mateixos valors.
Torent ha recordat que el nazisme va triomfar "en el cor de la culta Europa", gràcies en bona part al fet que molts van mirar cap a un altre lloc.
Quim Torra: "L'oblit, aliat del feixisme"
El president de la Generalitat, Quim Torra, ha recordat la Montserrat Roig quan deia que "si hi ha un acte d'amor, és la memòria".
Ha qualificat l'oblit com el principal aliat del feixisme, junt a la ignorància i la indiferència.
"La democràcia, la llibertat i la justícia han de vèncer sempre per no deixar espai al populisme", que ha titllat de ser "el nom que tindrà el feixisme que vindrà".
Torra ha apel·lat a fer-se fort en la cultura i en la diversitat.
Ha citat l'anarquista Roc Llop, presoner als camps nazis, que va escriure el poema "Aquella mort" sobre la seva experiència.
L'advertiment dels joves
L'acte ha volgut exposar la crueltat del nazisme sobre tots els segments de la societat.
Cap col·lectiu es podia sentir a l'abric de l'atac nazi.
Hi ha hagut la intervenció d’estudiants de diversos centres escolars que han col·laborat en el projecte educatiu en record de les víctimes de l'Holocaust.
Ha estat una manera de mostrar el compromís de l'escola contra la intolerància i el racisme de tot ordre.
Cada grup escolar s'ha referit a diferents col·lectius de víctimes del nazisme.
Lola Fuentes i Helena Savall, de l’Institut Ramon Muntaner de Figueres, s'han referit al col·lectiu LGBTI.
Han estat els alumnes del Ramon Muntaner els qui han recordat els 220 incidents de tipus homofòbic produïts a Catalunya el 2018 i s'han preguntat si es tracta de fets puntuals o de l'emergència d'un nou feixisme.
Dues alumnes de l'Institut La Caparrella, de Lleida, Elda Aguila i Adina Florentina, han recordat les desgràcies que va patir el poble gitano, sovint oblidat en el llistat de les víctimes.
Nehal Bedoud, Ashly Stephanie Bernales, Sergi Jiménez i Roger Martínez, de l’Institut Salvador Espriu de Barcelona, s'han referit a les persones perseguides per motius polítics.
David Devant i Laura Piqué, de l'Institut de Viladecavalls, ho han fet sobre el poble jueu.
Tota la celebració ha traspuat memòria, sí, però sobretot advertiment contra l'oblit en un moment en què feixismes postmoderns tornen a aixecar el cap en aquesta Europa inquieta entre perills.
Com si es fos conscient de les amenaces que planen sobre la democràcia.
Per això tant els responsables polítics com els joves estudiants han insistit en la necessitat de preservar els valors d'humanitat en aquesta hora com el millor antídot.
Com una cançó de bressol.

Response: El periodista Ramon Pellicer ha conduït l’acte en record a les víctimes del genocidi nazi. Els participants han alertat sobre el moment que viu la democràcia i l'auge del feixisme a la societat. L'esdeveniment ha conclòs amb la interpretació  de “Wiegala”, una cançó de bressol composada per Ilse Weber durant el seu empresonament al camp de concentració d’Auschwitz.